Fellebbezett Kaleta Gábor, másodfokon folytatódik az ügye
A volt nagykövet korábban mindent beismert, mégis fellebbezett az ítélet ellen.
A volt perui nagykövet egy évet kapott két és fél évre felfüggesztve és 540 ezer forintos pénzbüntetést kell fizetnie – írtuk a hónap elején. Kaleta Gábor mindent beismert a bíróságon. A több mint 19 ezer pedofil kép miatt elítélt férfi ügyvédje azzal védekezett, hogy védence mélyen vallásos ember és óriási lelkiismeret-furdalása van.

Az ügyészség korábban elfogadta az ítéletet, írta meg a Blikk a hét elején, így csak az volt a kérdés, mit szól ehhez Kaleta és ügyvédje. Amikor a bulvárlap kereste Kaleta ügyvédjét, hogy megtudják, ők is elfogadják-e az ítéletet, ő nem akart nyilatkozni, mondván, nincs sajtónyilatkozati joga.

  A HVG azonban a Fővárosi Törvényszéktől megtudta, az ítélet ellen Kaleta védője fellebbezett, ezért az ügy másodfokon folytatódik.

A volt perui nagykövetről korábban azt is megírtuk, önkéntes orvosi kezelésre jár, a kormány pedig közben azt tervezi, szigorítana a vonatkozó törvényeken.

Kaleta 2019 tavaszán bukott le, amikor egy nemzetközi pedofilhálózatot göngyölítettek fel az amerikai hatóságok. A diplomatát később titokban hozták haza, nagyköveti posztjától tavaly áprilisi hatállyal fosztották meg indoklás nélkül. A történetet idén februárban hozta nyilvánosságra az Index, de Kaleta ellen már novemberben vádat emeltek.
Fővárosi Törvényszék büntetés gyermekpornográfia fellebbezés ítélet Kaleta Gábor